
Fontos Tudnivalók
 Házirend kivonat 
/A teljes Házirend a honlapon olvasható, ovoda.herceghalom.hu/
                                                                                                                                             Az Óvoda adatai
 - Neve: Herceghalmi Csicsergő Óvoda

 - Címe: 2053 Herceghalom, Gesztenyés út 1/a
                       Herceghalom, Thallóczy u. 24.
 - Elérhetősége: 06 23 820 080,  06 20 526 20 30, hehaovi@gmail.com
 - OM- azonosítója: 202459
- Vezetője: Varga-Tóth Csaba (06 30 2805619) Elérhetőség: naponta 8-16 óráig
                                    Fogadó órája: egyeztetés alapján, rugalmasan
- Vezető helyettes:  Pitt-Stéger Nikolett (06 20 526-2030)  Elérhetőség: naponta 8-16 óráig

                                    Fogadó órája: egyeztetés alapján, rugalmasan
- Gyermekvédelmi felelős: 
- Védőnő: Pluhár Emília
- Logopédus: Szirtes Friderika
- Pszichológus: Kis Judit
A gyermekek érkezésének és távozásának eljárásrendje

- A gyermekek a nyitás kezdetétől folyamatosan érkezhetnek, de a csoportok heti és napirendjének zavartalansága, valamint nevelőmunkánk eredményessége érdekében kérjük, hogy legkésőbb 8.30- ig hozzák be gyermekeiket. 

- Kérjük, hogy gyermekeiket minden esetben kísérjék be az óvodába és adják át az óvodapedagógusnak, távozáskor pedig szintén az óvodapedagógustól kérjék ki.

- Az óvoda kapuján vagy bejárati ajtaján gyermekeiket egyedül ne engedjék be és ki sem.

- Az óvoda bejárata a gyermekek biztonsága érdekében elektronikus retesszel van ellátva, kérjük, hogy minden alkalommal csukják be az ajtót maguk mögött.

- A szülő írásos engedélye szükséges ahhoz, hogy az óvodapedagógusok a gyermeket testvérrel vagy számukra idegennel haza engedjék. Az írásos engedélyt a szülőnek kell átadni az óvónő részére.

- Válás esetén a bírósági vagy gyámhivatali hatósági határozatban foglaltak szerint köteles az óvoda a gyermeket kiadni. Határozat hiányában az óvoda köteles mindkét szülő számára a szülői jogoknak megfelelően eljárni.

- Amennyiben a család önhibáján kívül nem tud a gyermek hazaviteléről a zárás idejéig gondoskodni, az óvónő köteles a Családsegítő és Gyermekjóléti Szolgálat segítségét igénybe venni.

- Idegenek kíséret nélkül nem tartózkodhatnak az óvodában, az óvodával jogviszonyban nem álló személyek benntartózkodását az SZMSZ szabályozza.

Óvodából való távolmaradás, és annak igazolása
Kérjük a szülőket, hogy gyermekük bármilyen távol maradását szíveskedjenek bejelenteni.

Beteg gyermek az orvos által meghatározott időszakban nem látogathatja az óvodát.

 ​​- Ha az óvodapedagógus megítélése szerint a gyermek beteg, gondoskodik a többi gyermektől való elkülönítéséről, és a lehető legrövidebb időn belül értesíti a gyermek szüleit. Azt, hogy a gyermek ismét egészséges és látogathatja a nevelési-oktatási intézményt, orvosnak kell igazolnia. Az igazolásnak tartalmaznia kell a betegség miatt bekövetkezett távollét pontos időszakát is. Az igazolást, kérjük a gyermek óvodába jövetelekor magukkal hozni. Ennek elmaradása esetén a pedagógus nem veheti be a gyermeket, a többi kisgyermek egészségének védelme érdekében.
- A nevelési évben a szülő 3 nap hiányzást írásban óvodai formanyomtatványon igazolhat, egészségügyi és hatósági eseteken túlmenően. A gyermek három napon túli távolmaradását írásbeli szülői kérelmére 10 napot az óvónő ezen felül az óvodavezető engedélyezheti. A  betegség esetén a szülő 5 napot igazolhat.
 A gyermekekre vonatkozó védő – óvó intézkedések

Gyermekeinkkel az egészségük és testi épségük védelmére vonatkozó előírásokat, a tevékenységeikkel együtt járó veszélyforrásokat, a tilos és az elvárható magatartásformát az óvodai nevelési év megkezdésekor, illetve szükség szerint (kirándulások és egyéb programok, új gyermek érkezését követően, udvarra menetel előtt, stb.) életkoruknak és fejlettségi szintjüknek megfelelően közöljük. 

A szülők, pedagógusok feladata a gyermekbalesetek megelőzésében
- A szülő gyermekét átöltöztetés után az óvónőnek adja át.

- A gyermek egyedül nem jöhet az óvodába, még a kaputól sem.

- Délutáni udvari élet esetén kérjük, hogy a szülő menjen oda a pedagógushoz, vegye át gyermekét, és együtt távozzanak az óvodából.

- Az óvodai élet során a gyermekek csak felnőtt felügyeletében mehetnek ki az udvarra, illetve a mosdóba.
- A balesetek megelőzése érdekében kérjük, hogy gyermekeik ne viseljenek a mindennapokban ékszert, vagy olyan ruhadarabot, lábbelit, amely balesetveszélyes helyzeteket teremthet.

- Kérjük a szülőket, hogy a balesetek elkerülése érdekében gyermekük átvétele után az óvoda udvarát játszótéri tevékenységre ne használja.
- A parkolóban a gyerekek felügyelet nélkül nem tartózkodhatnak. Fokozott figyelmet kérünk a parkolóhelyek elfoglalásakor, kérjük, vigyázzanak a kocsikból ki-be szálló gyerekekre és a biciklivel közlekedőkre. Az autók csak a kijelölt helyeken parkolhatnak.
Kérjük a szülők munkahelyi és lakáscímét, valamint telefonszámát, annak változásait szíveskedjenek bejelenteni az óvodatitkárnak és az óvodapedagógusoknak, hogy baleset, vagy betegség estén azonnal értesíteni tudjuk Őket.

Baleset esetén Önökkel egy időben azonnal értesítjük az óvoda orvosát, vagy szükség szerint a mentőket.

A gyermekekkel kapcsolatos egészségügyi szabályok

Intézményünk működtetése során az Állami Népegészségügyi és Tisztiorvosi Szolgálat által meghatározott szabályokat szigorúan be kell tartani.

- Az óvodában csak teljesen egészséges gyermekek tartózkodhatnak!

- A gyermekek óvodába lépésekor – a jelentkezés során – a szülőnek tájékoztatást kell adnia gyermeke rejtett betegsége, sajátos nevelési igénye felől. Amennyiben ez később jut az érintett óvodapedagógus tudomására, élünk az orvosi, pszichológusi kivizsgálás indítványozásával.

- Az óvodában megbetegedő (láz, hányás, hasmenés) gyermekesetén a szülőt azonnal értesítjük, akinek a gyereket a legrövidebb időn belül haza kell vinnie.

- A gyermekek részére gyógyszert csak óvodában történő megbetegedés esetén, szülővel történő egyeztetést követően adhatunk be.
- Lázas, beteg, megfázott, gyógyszert fogyasztó, lábadozó, fertőző betegségben szenvedő gyermeket a saját, és óvodástársai egészségének védelmében óvodába nem jöhet. Ilyen esetben az óvodapedagógus kötelessége a gyermek átvételének megtagadása.

- Betegség után az óvodapedagógus csak orvosi igazolással együtt veheti át a gyógyult gyermeket.

- Fertőző gyermekbetegség esetén, az óvodát azonnal értesíteni kell a további megbetegedések elkerülése érdekében szükséges preventív intézkedések miatt (fokozott elővigyázatosság, fertőtlenítés, védőoltás miatt).

- Az óvoda a gyermek fejtetvessége esetén az aktuális egészségvédelmi rendelkezések alapján jár el.

A gyermekek felszerelései és eszközei

Váltócipő a csoportszobai tartózkodáshoz (jól szellőző, megfelelő lábtartást biztosító lábbeli).
Udvari játszóruha és cipő.
Mozgásos foglalkozáshoz kényelmes ruha (rövidnadrág, póló, tornacipő).
Egy-két váltás alsónemű és időjárásnak megfelelő váltóruha.

- Az óvodai neveléshez nem szükséges eszközök behozatalát kérjük mellőzni. - A gyermekek gyógyszert, pénzt, tűzgyújtó eszközöket, telefont, vágó-szúró eszközöket az óvodába nem hozhatnak.

- Az utcai közlekedéshez használt gyermek kerékpárokat az óvodában a kijelölt helyen lehet tárolni, őrzésüket az óvoda nem tudja biztosítani, így megrongálódásuk, eltűnésük esetén az intézményt kárfelelősség és kártérítés nem terheli. Saját tulajdonú kerékpárok az óvoda udvarán balesetveszély miatt nem használhatók.
Herceghalom, 2026. 03.09..







Varga-Tóth Csaba 








     óvodavezető

